คาดกนง.ลดดอกเบี้ย0.25%ส่งท้าย
นักวิเคราะห์ คาด กนง.มีโอกาสลดดอกเบี้ยลงอีก 0.25% ผ่อนคลายนโยบายการเงินช่วยกระตุ้นเศรษฐกิจหลังความเสี่ยงเพียบ
23 พ.ย. 2555

นักวิเคราะห์ คาด กนง.มีโอกาสลดดอกเบี้ยลงอีก 0.25% ผ่อนคลายนโยบายการเงินช่วยกระตุ้นเศรษฐกิจหลังความเสี่ยงเพียบ
ศูนย์วิจัยกสิกรไทย ประเมินว่า คณะกรรมการนโยบายการเงินของไทย (กนง.) ในการประชุมรอบสุดท้ายของปีนี้ ในวันที่ 28 พ.ย. 55 มีโอกาสที่จะปรับลดอัตราดอกเบี้ยนโยบายลงอีก 0.25% หลังจากที่ กนง.ได้มีมติปรับลดอัตราดอกเบี้ยนโยบายลง 0.25% ในการประชุมรอบที่แล้ว เพื่อให้การขยายตัวของเศรษฐกิจดำเนินไปอย่างต่อเนื่อง ท่ามกลางความเสี่ยงของเศรษฐกิจโลกที่ยังคงอยู่ในระดับสูง ในขณะที่แรงกดดันด้านเงินเฟ้อคลายตัวลงส่วนหนึ่ง ทำให้ กนง.ยังพอมีช่องว่างดำเนินนโยบายที่เอื้อต่อการขยายตัวทางเศรษฐกิจ




อย่างไรก็ดี หาก กนง. มีมติให้คงอัตราดอกเบี้ยไว้  ก็มีโอกาสที่จะเห็นการปรับลดอัตราดอกเบี้ยนโยบายในช่วงครึ่งแรกของปี 2556 โดยเฉพาะถ้าสัญญาณการปรับตัวของเครื่องชี้เศรษฐกิจที่สำคัญของไทย ทั้งการส่งออกและการผลิตภาคอุตสาหกรรม ไม่ได้ฟื้นตัวขึ้นตามที่คาด และจะต้องติดตามแรงขับเคลื่อนจากการใช้จ่ายภายในประเทศ ทั้งจากภาคเอกชนและภาครัฐ ว่าจะสามารถรักษาโมเมนตัมการขยายตัวทางเศรษฐกิจในช่วงต่อๆ ไปไว้ได้มากน้อยเพียงใด
"ถึงแม้ว่ามุมมองด้านเศรษฐกิจของธนาคารแห่งประเทศไทยเห็นว่าอัตราดอกเบี้ยนโยบายที่ระดับปัจจุบันจะเป็นระดับที่ค่อนข้างสมดุลแล้วก็ตาม แต่โดยรวมเชื่อว่า กนง.คงจะชั่งน้ำหนักถึงปัจจัยแวดล้อมรอบด้านอย่างถี่ถ้วนและรอบคอบที่สุด" ศูนย์วิจัยกสิกรไทยระบุ




สำหรับประเด็นที่ต้องจับตาในระยะข้างหน้า ได้แก่ ภาวะเศรษฐกิจโลก และความไม่แน่นอนของเศรษฐกิจในประเทศจากประเด็นการเมือง ที่อาจส่งผลต่อความเชื่อมั่น การใช้จ่าย-ลงทุน และการดำเนินนโยบายของทางการได้ นอกจากนี้ ยังต้องติดตามราคาสินค้า ที่ผูกโยงกับราคาพลังงาน และการปรับขึ้นค่าแรง 300 บาท ซึ่งเป็นเรื่องท้าทายของ กนง. หากต้องเผชิญกับสัญญาณเชิงลบทางเศรษฐกิจ ที่เกิดขึ้นพร้อมๆ กับแรงกดดันเงินเฟ้อที่เพิ่มขึ้น